**Mór Városi Önkormányzat Képviselő-testületének**

**134/2022. (IV.27.) határozata**

**a Lamberg-pince épület karbantartási szerződésének jóváhagyása tárgyában**

1. Mór Városi Önkormányzat Képviselő-testülete tulajdonosi jogkörben eljárva jóváhagyja a MÓR-HOLDING Kft.-vel a Mór, Hársfa u. 10. szám alatti (739 hrsz-ú) ingatlanon fennálló Lamberg-pince épületének karbantartására vonatkozó vállalkozási szerződést, a határozat melléklete szerinti tartalommal.

A feladatellátáshoz szükséges fedezet, a szerződésben meghatározott vállalkozási díj az önkormányzat a 2022. évi költségvetésében az általános tartalék terhére biztosított.

A Képviselő-testület felhatalmazza a polgármestert a MÓR-HOLDING Kft.-vel megkötendő, a határozat mellékletét képező szerződés aláírására.

Határidő: 2022.04.29.

Felelős: polgármester(Városfejlesztési és -üzemeltetési Iroda)

2. A Képviselő-testület felkéri a Jegyzőt, hogy a soron következő 2022. évi költségvetési rendelet módosítás előkészítésekor a fentieket vegye figyelembe.

Határidő: 2022.05.19.

Felelős: jegyző(Pénzügyi Iroda)

 Fenyves Péter Dr. Taba Nikoletta

 polgármester jegyző

*melléklet a 134/2022. (IV.27.) határozathoz*

**VÁLLALKOZÁSI SZERZŐDÉS**

- Mely létrejött egyrészről

**Mór Város Önkormányzat** (székhely: 8060 Mór, Szent István tér 6., képviseli: Fenyves Péter Polgármester), mint megrendelő (továbbiakban: **Megrendelő**),

- másrészről

**MÓR- HOLDING Kft.** (székhely: 8060 Mór, Szent István tér 6., adószám: 25335299-2-07, képviseli: Tóth András ügyvezető), mint vállalkozó (továbbiakban: **Vállalkozó**)

együttesen: Szerződő Felek

között az alulírott helyen és időben az alábbi feltételekkel:

1./ A szerződés tárgya:

1.1. A Megrendelő megrendeli a Vállalkozó pedig elvállalja a természetben **8060 Mór, Hársfa utca 10.** (739 hrsz.)szám alatti pince-présház épületben és az ingatlan területén felmerülő alábbi feladatok elvégzését:

- karbantartási feladatok:

* Tetőhéjazat és csapadékvíz elvezető rendszerek ellenőrzése és tisztítása. Évi két alkalommal. az első alkalom tárgyév április 10-ig, kivéve a szerződés megkötésének évét, 2. alkalom tárgyév október 10-ig.
* Szennyvíz és páraelvezető rendszerek dugulás megelőző mosatása, fertőtlenítése. Évi két alkalommal. Első alkalom tárgyév január 10.-ig, második alkalom tárgyév augusztus 30-ig.
* Eseti duguláselhárítási feladatok.
* Elektromos és elektronikus berendezések ellenőrzése, és karbantartása havi egy alkalommal. (biztosíték rendszerek, kapcsolók, dugaljzatok, égő foglalatok, égők, elektromos konyhai felszerelések, audió és audió-vizuális, valamint informatikai rendszerek ellenőrzése beüzemeléssel) Szükség esetén csere (pl. égő), javítás (pl. falból kihúzott konnektor), vagy javíttatás (pl.: audió-vizuális berendezés javíttatása).
* Gázkészülékek havi rendszeres ellenőrzése, karbantartása engedélyes vállalkozó bevonásával.
* Vezetékes vízhálózat ellenőrzése, havi rendszeres karbantartása.

1.2. A Vállalkozó tevékenységének végzéséhez alvállalkozót vonhat be. A Vállalkozó, alvállalkozójának teljesítéséért úgy felel, mintha a munkát maga végezte volna.

Amennyiben az 1.1. pontban részletezett körön kívüli, vagy speciális szakértelmet igénylő karbantartási, javítási vagy szerelési munka igény merül fel a Megrendelő részéről, ennek 1.1. pont alá nem tartozó jellegéről a Vállalkozó a Megrendelőt haladéktalanul értesíti. Egyidejűleg javaslatot tesz az érintett tevékenység ellátására vonatkozó egyedi vállalkozási szerződés aláírására vagy speciális szakértelemmel rendelkező harmadik fél bevonására.

2./ A vállalkozási díj:

2.1. A vállalkozási díj: 72.000.- Ft + Áfa, azaz Hetvenkettőezer forint + Áfa, amely havonta fizetendő átalánydíjként került megállapításra.

A felhasznált anyagok az átalánydíj felett kerülnek leszámlázásra.

2.2. A Vállalkozó vállalja, hogy az általa megadott és a Megrendelő által elfogadott átalányáron, I. osztályú minőségben munkát végez.

2.3. A Vállalkozó a Megrendelő teljesítésigazolását követően, minden tárgyhót követő hónap 8. napjáig a hatályos jogszabályok figyelembevételével és a mindenkori ÁFA előírásoknak megfelelően számlát állít ki, melyet megküld a Megrendelőnek.

3./ A szerződés időtartama, megszűnése:

3.1 A Felek a szerződést annak aláírása napjától kezdődő hatállyal határozatlan időtartamra kötik azzal, hogy a jelen szerződésben megállapított átalánydíj összegét a Felek minden év december 31. napjáig felülvizsgálják.

3.2 A Felek jogosultak a szerződést a másik félhez intézett írásbeli nyilatkozattal, 60 napos felmondási idővel megszüntetni (rendes felmondás). A Megrendelő részéről történő rendes felmondás esetén a Szolgáltató jogosult az általa a felmondási idő végéig nyújtott Szolgáltatás ellenértékére.

4./ Pénzügyi elszámolás:

A számla összegének megfizetését a számla keltétől számított 8 napon belül átutalással teljesíti a Megrendelő.

5./ A Megrendelő kötelezettségei különösen:

- Megrendelő az 1.1. ponton felüli feladatok elvégzésével kapcsolatos igényeit a Vállalkozó által rendszeresített „elektronikus munkalapon” történő rögzítéssel juttatja el a Vállalkozóhoz.

- Amennyiben az „elektronikus munkalapot” az ingatlan használója is rendszeresíti, az ingatlanhasználó által az „elektronikus munkalapon” Megrendelő felé jelzett munkák elvégzésének szükségességét Megrendelő ellenőrzi, és az „elektronikus munkalapon” megfelelő jelzés rögzítésével juttatja el az igényt a Vállalkozóhoz.

- Az „elektronikus munkalapon” Megrendelő által a fentiek szerint rögzített munkák elvégzése Vállalkozóval előzetesen egyeztetett időpontban történhet, az épületrész munkavégzésre alkalmas állapotban történő rendelkezésre bocsátását követően.

- Az „elektronikus munkalap” átmeneti működésképtelensége esetén az igényeket Megrendelő elektronikus úton e-mailben juttatja el a Vállalkozóhoz.

6./ A Vállalkozó kötelezettségei különösen:

- Az 1.1. pontban meghatározott feladatok elvégzése és az „elektronikus munkalapon” történő rögzítése a szerződés alapján, külön megrendelés nélkül.

- A Megrendelő által az „elektronikus munkalapon” az 5./ pontban meghatározott módokon rögzített igények, feladatok elvégzése vagy az 1.2. pont fennállása esetén az esetleges akadály haladéktalan közlése.

- A tevékenysége során, munkaterületén belül a biztonsági, munkavédelmi és tűzrendészeti előírások betartása.

7./ A munka átvételének szabályai:

A Szerződő felek rögzítik, hogy a Megrendelő megtagadhatja az elvégzett munka átvételét annak olyan jelentős hibái, hiánya miatt, amelyek kijavításával, pótlásával járó munkák akadályozzák a rendeltetésszerű használatot. Az átvétel megtagadása esetén a Megrendelő a kijavításig, pótlásig visszatarthatja a Vállalkozónak járó díjat.

8./ Egyéb megállapodások:

8.1. A szerződő felek megállapodnak abban, hogy a szerződés teljesítésével kapcsolatban kapcsolattartó

a Megrendelő részéről:

**Szabó Zoltán műszaki ügyintéző**, cím: 8060 Szent István tér 6., telefonszáma: 06-30/531-1803

a Vállalkozó részéről:

**Tóth András ügyvezető**, cím: **8060 Mór, Szent István tér 6**., telefonszáma: 06-20/2448-904

8.2. Vállalkozó a jelen szerződés aláírásával nyilatkozik arról, hogy 2011. évi CXCVI. Törvény 3. § (1) bekezdés 1. pontjában meghatározott átlátható szervezetnek minősül.

8.3. Szerződő felek kijelentik, hogy a szerződés teljesítése során, illetve azzal kapcsolatban tudomásukra jutó, birtokukba kerülő, illetve egymásnak átadott minden személyes adatot bizalmasan kezelnek, valamint kötelezettséget vállalnak arra, hogy megtesznek minden olyan biztonsági, technikai és szervezési intézkedést, amely a személyes adatok biztonságát garantálja.

8.4. Szerződő felek kötelezettséget vállalnak továbbá arra, hogy a személyes adatok kezelését a hatályos jogszabályokban meghatározott követelményeknek, különösen pedig az Európai Parlament és a Tanács 2016. április 27-én kiadott, 2018. május 25-től hatályos, a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 rendeletében (GDPR: General Data Protection Regulation – általános adatvédelmi rendelet), valamint az információs önrendelkezési jogról és az információszabadságról szóló 2011. évi CXII. törvényben (Info tv.) foglalt előírásoknak megfelelően végzik

8.5. A szerződő felek jelen jogügyletből származó vitás kérdéseket elsősorban békés úton kötelesek rendezni, míg az esetleges jogviták esetében alávetik magukat a Polgári Perrendtartás szerint illetékes bíróság eljárásának és döntésének illetékességének.

8.6. A szerződésre egyebekben a Polgári Törvénykönyv rendelkezései az irányadóak.

A Felek a szerződést elolvasták, értelmezték, és mint akaratukkal mindenben megegyezőt jóváhagyólag aláírták.

Mór, 2022. …........................... Mór. 2022. …...........................

 …......................................................... ……………………………………

**Mór Városi Önkormányzat**, **MÓR- HOLDING Kft**

mint Megrendelő mint Vállalkozó

 képviseletében képviseletében

  **Fenyves Péter** Tóth András

 polgármester ügyvezető

Mór, 2022…………………. Mór, 2022………………….

Jogi ellenjegyző: Pénzügyi ellenjegyző:

 ……………………………….. ………………………………..

 Dr. Taba Nikoletta Laki Csabáné

 jegyző pénzügyi irodavezető